
ОТ КРАСИМИР СТОЙЧЕВ – ЗАМ.-КМЕТ „ФИНАНСИ, БЮДЖЕТ И ИКОНОМИКА” 
ОТНОСНО: Избор на управител на „Хляб и хлебни изделия” ЕООД, гр. Бургас
УВАЖАЕМИ ОБЩИНСКИ СЪВЕТНИЦИ,


Със свое решение по т.48 от заседание проведено на 25.04.2017г. (Протокол № 26), Общински съвет – Бургас възложи да се обяви конкурс за избор на управител на „Хляб и хлебни изделия” ЕООД – гр. Бургас и определи оценяването на кандидатите да се извърши от комисия в състав от 7 члена, от които 5 (пет) общински съветника и 2 (двама) представители от общинската администрация. В тази връзка определената комисия в състав: Георги Митев – общински съветник, Тодор Ангелов - общински съветник, Николай Иванов – общински съветник, Димитринка Буланова-Митрева - общински съветник, Ивайло Русинов – общински съветник, Красимир Стойчев – Зам.-кмет „Финанси, бюджет и икономика”, Ивелина Стратева – Директор Дирекция ИСД, проведе конкурса, съгласно изискванията на Наредбата за условията и реда за упражняване правата на собственост в търговски дружества, участието в граждански дружества и сключването на договори за съвместна дейност от Община Бургас за избор на управител на два етапа.
Първи етап – проверка по допустимост на подадените от кандидатите документи и съответствие с изискванията за заемане на длъжността, определени от Общински съвет-Бургас. 

Втори етап – събеседване с допуснатите кандидати.

В изпълнение на т.6 от Приложение №1 от Наредбата за условията и реда за упражняване правата на собственост в търговски дружества, участието в граждански дружества и сключването на договори за съвместна дейност от Община Бургас, членовете на Комисията поставиха своите оценки по описаните показатели в картата за оценка по Образец № 1 към Приложение № 1 от наредбата. Комисията класира кандидатите, съгласно получения общ бал от картите за оценка.
В резултат на извършеното класиране, съгласно разпоредбите на наредбата, комисията предлага на Общински съвет – Бургас да избере за управител на „Хляб и хлебни изделия“ ЕООД, класирания на първо място кандидат – Валентин Ангелов Вангелов, за срок от 6 /шест/ месеца.
Работата на комисията е подробно отразена в протоколи № 1,2 и 3, неразделна част от настоящата докладна записка.
Договорът за възлагане управлението на „Хляб и хлебни изделия“ ЕООД с г-н Даниел Дойчинов изтича на 31.08.2017 г., което налага договорът с новия управител да влезе в сила от 01.09.2017 г. В тази връзка е необходимо да се допусне предварително изпълнение на настоящото решение, на основание чл.60 от АПК.
Предвид изложеното и на основание чл.137, ал.1, т.5 от Търговския закон и чл.12, ал.1, т.14 и чл.25, ал.1 от Наредбата за условията и реда за  упражняване правата на собственост в търговски дружества, участието в граждански дружества и сключването на договори за съвместна дейност от Община Бургас, предлагам, Общински съвет – Бургас да вземе следните 
Р Е Ш Е Н И Я:
1. ИЗБИРА Валентин Ангелов Вангелов от гр.Бургас, ул.„***“ № **, за управител на „Хляб и хлебни изделия” ЕООД - гр. Бургас, за срок от 6 (шест) месеца, считано от 01.09.2017 г.
2. ОПРЕДЕЛЯ възнаграждението на управителя, както следва: месечно възнаграждение в трикратен размер на средната брутна месечна заплата в дружеството, но не по-голям от размера на заплатата на Кмета на Община Бургас.
3. ДОПУСКА предварително изпълнение на решението на Общински съвет-Бургас по т.1 и т.2 на основание чл.60 от Административно-процесуалния кодекс.
 
Приложение: Протокол №1, №2 и №3 от работата на комисията за избор на управител.
С уважение,
КРАСИМИР СТОЙЧЕВ

ЗАМ.-КМЕТ „ФИНАНСИ, БЮДЖЕТ И ИКОНОМИКА”

